Francisco Lasa

Francisco Lasa Echarri (Altza, 1921eko ekainaren 4a - Donostia, 2006ko apirilaren 6a) ingeniaria, enpresaria eta politikaria izan zen, Donostiako alkatea 1974 eta 1977 urteen artean.

 Biografia 
Francisco Lasa 1921ean jaio zen Altzan, garai hartan udalerri independentea zen Donostiako auzo batean. Bere aita ontzigintza eta konponketa tailer baten jabea zen Trintxerpen. Familiaren negozioa zabaldu egin zen gero, arrantzarako ontziteria txiki batekin.  Lasa gazteak itsas ingeniaritza ikasi zuen Madrilen, eta 1945etik aurrera hasi zen itsas proiektugile lanetan. 1953an aita hil zitzaionean, "José Antonio Lasa, S.A." enpresa sortu zuen anai-arrebekin, legatza eta bakailaoa arrantzatu eta izozteko. Bakailaoaren arrantzaren boomaren urteak dira, eta Lasatarren enpresak hamabost bat arrantza-ontzi eta izozteko instalazioak zituen Pasaiako Portuan. Itsas proiektugile gisa, bere bulegoak 1500 proiektu baino gehiago egin zituen. 

12 urtez Lasa Gipuzkoako arrantza armadoreen sindikatuko buru izan zen. 

 Donostiako alkatea 
Lasa 1970ean sartu zen zinegotzi Donostiako udalbatzan, sindikatuaren izenean. Udal korporazioaren barruan Lasa Ogasun batzordeko buru izatera iritsi zen. 1974ko otsailaren hasieran kargua utzi zuen Felipe de Ugarte alkateak —hirian nahiko ezezaguna zen figura—, eta Arabako gobernadore zibil izendatu zuten. Ugartek kargua utzi eta berrogeita hiru egunera izendatu zuten azkenean Lasa haren ordezko.

Agintari politikoei kosta egin zitzaien Lasa konbentzitzea kargua onar zezan. Lasa enpresari donostiarra, euskalduna eta erregimen frankistarekin lotura nabarmenik ez zuena zen, antza, animoak baretzeko eta hiria gobernatzeko egokiena, politikoki oso tirabiratsuak ziren garaietan. Hilabete gutxi igaro ziren ETAk Carrero Blanco hil zuenetik. 

Urte batzuk lehenago udal gobernuan pentsaezinak ziren keinuak egin zituen alkateak, hala nola jendaurrean euskaraz hitz egitea eta hizkuntza horren alde egitea udal batzarretan edo ikurrina legeztatzearen alde egitea; Lasak berak 1977ko San Sebastian Egunaren bezperan altxatu zuen bandera lehen aldiz udaletxe zaharreko balkoian, Martin Villa Barne ministroari zegokion baimena borrokatu ondoren. Egun horretan bertan, ordea, plazan pilatutako jendeak "Lasak dimititu, herriak ez zaitu onartzen" oihukatu zuen; eta alkateak, jendearen jarrerarekin etsita, hurrengo udalbatzan aurkeztu zuen dimisioa.

Bere agintaldia, hala ere, ondorengo gertaera historiko eta politikoek gainditu zuten; frankismoaren azken fusilamenduak, Francisco Francoren heriotza 1975eko azaroan, Trantsizio Politikoaren hasiera, ETAren atentatuak, Gobernuak dekretatutako salbuespen-egoerak, etab. Alkateak berak kontatu zuen bere bizitzako urterik txarrenak izan zirela.

Alkatetzak utzi zuen legatu gisa aipatzekoak dira Añarbeko Urtegiaren inaugurazioa, Donostiako eskualdean ur horniduraren arazoak konpondu zituena, eta Haizearen Orrazia eraikitzeko proiektua, dimisioa eman eta hilabete batzuetara bere ondorengoa inauguratuko zuena. 

1977an, politikan bere etapa itxi zuen behin betiko, eta bere negozio partikularretara itzuli zen.

 Erreferentziak 

 Kanpo estekak 

Kategoria:Donostian hildakoak
Kategoria:Espainiako politikariak XX. mendean
Kategoria:Donostiako alkateak